Na naplnenie týchto cieľov sa v decembri 2006 zriadil program „Európa pre občanov“, a to na obdobie siedmich rokov (od 1. januára 2007 do 31. decembra 2013). Program bol vnímaný ako prvý krok k ucelenejšej stratégii a politike v oblasti občianskej účasti. Bol navrhnutý s cieľom podporiť široký rad činností a organizácií, ktoré podporujú aktívne občianstvo prostredníctvom účasti jednotlivých občanov, miestnych úradov a organizácií občianskej spoločnosti na procese európskej integrácie.

Program sa zameriaval na organizácie občianskej spoločnosti, a to prostredníctvom prevádzkových grantov, ako aj projektového financovania. Program Európa pre občanov oslovil celý rad organizácií zameraných na EÚ, ktorých cieľom je presadzovanie aktívneho občianstva rôznymi spôsobmi. Tým sa zabezpečila trvalá pozornosť pre príslušné oblasti a zastúpenie nezávislých názorov v diskusiách o politikách EÚ. Navyše účasť na programe umožnila organizáciám občianskej spoločnosti a ich partnerom budovať svoje kapacity a získavať medzinárodné skúsenosti, učiť sa od seba navzájom a v niektorých prípadoch vytvoriť udržateľné siete.

Počas trvania programu nadobudli na dôležitosti spomienkové projekty. V citlivej oblasti projektov týkajúcich sa holokaustu a genocídy mala intervencia Komisie veľkú hodnotu pre diskusiu v tom, že podporila slobodnú výmenu a zohľadnenie názorov iných ľudí.

V období rokov 2007 – 2013 mal program „Európa pre občanov“ asi 7 miliónov priamych účastníkov. Na programe sa zúčastnilo takmer 25 000 európskych miest a veľkomiest a vytvorilo sa 350 sietí miest a veľkomiest, ktoré sa združili na základe spoločných problémov. S cieľom riešiť problémy občanov sa zmobilizovalo 4 250 organizácií občianskej spoločnosti. Viac ako 500 organizácií sa zapojilo do spomienkových aktivít smerom k občanom.

3.5. Vplyv na proces tvorby politík

Pokiaľ ide o vplyv na politiky, podarilo sa rozšíriť pôsobnosť programu tak, aby zahŕňal občanov na miestnej a regionálnej úrovni. Pri malých projektoch zameraných na občanov na miestnej úrovni však málokedy boli k dispozícii odborné znalosti a ambície potrebné na ovplyvnenie politiky. V rozsiahlejších projektoch, ako boli napríklad siete družobných miest, projekty občianskej spoločnosti a podporné opatrenia, bola možnosť ovplyvniť politiku popri zapájaní občanov, bolo však pre ne ťažké osloviť jednotlivcov, ktorí neboli do projektu aktívne zapojení už od začiatku.

Potenciálny vplyv sa mohol dosiahnuť aj vytvorením prepojení s procesom tvorby politík. Prevádzkové granty a projekty občianskej spoločnosti boli zamerané na ovplyvňovanie politických procesov na európskej úrovni, pričom dosiahli čiastočný úspech v závislosti od svojich konkrétnych mechanizmov, cieľových skupín a metód. Ukázalo sa, že kľúčovú úlohu pritom zohrali faktory, ako napríklad vytvorenie udržateľných sietí (napríklad Aliancia organizácií občianskej spoločnosti pre Európsky rok občanov EYCA) alebo zapojenie konkrétnych cieľových skupín (ako napríklad deti, mladí ľudia alebo znevýhodnené skupiny, napr. ľudia zo vzdialených vidieckych oblastí).

Okrem toho program prispel k tvorbe politík na úrovni EÚ aj prostredníctvom tzv. štruktúrovaného dialógu , v rámci ktorého sa zabezpečila účasť nezávislých organizácií občianskej spoločnosti na diskusiách EÚ, uskutočnil sa výskum o otázkach spojených s občianstvom a poskytlo sa fórum pre dialóg s Komisiou a inými inštitúciami.

Konkrétny politický vplyv sa dosiahol v rámci Európskeho roka dobrovoľníckej práce 2011 a Európskeho roka občanov 2013. V týchto rokoch projekty financované z programu prispeli k zvýšeniu informovanosti o úlohe EÚ v oblasti dobrovoľníctva a občianstva, čím umožnili synergie s európskym politickým programom v týchto oblastiach.

4. Závery

Program „Európa pre občanov“ na obdobie rokov 2007 – 2013 vyvolal medzi občanmi veľký záujem, čo jasne vyplýva z neustáleho rastu počtu žiadostí. Občania majú záujem zapojiť sa do diskusií a vyjadriť svoj názor na politiky EÚ, ktoré ovplyvňujú ich každodenné životy. Vzhľadom na to, že európske občianstvo predstavuje významný prvok pri posilňovaní a ochrane procesu európskej integrácie, Európska komisia využila program na to, aby občanom poskytla túto možnosť a vo všeobecnosti podporila ich účasť na spoločnom európskom projekte. Tento prístup bol založený na myšlienke, že účasť posilňuje informovanosť o otázkach EÚ, rozvíja vzájomné porozumenie a stotožnenie sa s Európou, a preto prispieva ku konsolidácii dlhodobého procesu európskej integrácie.

Aj keď dlhodobý vplyv programu sa posudzuje ťažko, program účinne podporil občiansku účasť a demokratickú angažovanosť a oslovil veľký počet občanov, ktorí by sa inak do európskeho projektu nezapojili. Ako jediný program EÚ, ktorý sa zameriava priamo na občanov, poskytoval program jedinečnú príležitosť podporiť účasť bežných občanov na EÚ prostredníctvom prístupu zdola nahor. Počas posledných troch rokov programu sa podstatne zvýšil vplyv programu vďaka tomu, že projekty mali vyššiu kvalitu a väčší rozsah, užšie nadväzovali na hlavné témy súvisiace s občianstvom a občianskou účasťou a zapojili sa do nich mnohí ľudia, ktorí sa takýchto programov zúčastnili po prvýkrát. V budúcnosti sa bude program s prihliadnutím na rozpočtové požiadavky ďalej rozvíjať s cieľom maximalizovať svoj vplyv a využívať financovanie strategicky so zameraním na aktivity zacielené priamo na občanov.

Priebežné hodnotenie nástupníckeho programu „Európa pre občanov“ na roky 2014 – 2020, ktoré sa má predložiť v decembri 2017, sa využije na overenie, do akej miery boli odporúčania z ex post hodnotenia dodržané.

PRÍLOHA

PRÍLOHA 1: Program „Európa pre občanov“: Príklady projektov, ktoré sa osvedčili

Družobná spolupráca a siete družobných miest